Il-Kummissjoni hija sodisfatta bil-ftehim politiku milħuq bejn il-Parlament Ewropew u l-Istati Membri tal-UE fil-Kunsill dwar il-Fond Ewropew ta' Aġġustament għall-Globalizzazzjoni għall-ħaddiema ssensjati (FEG). Sakemm jiġi approvat, dan il-ftehim se jippermetti lill-Fond ikompli jappoġġa lil dawk il-ħaddiema u persuni li jaħdmu għal rashom u li jkunu tilfu l-attività tagħhom. Nicolas Schmit, il-Kummissarju għall-Impjiegi u d-Drittijiet Soċjali, stqarr: “Fil-kriżi ekonomika attwali, huwa partikolarment importanti li nesprimu solidarjetà mal-ħaddiema li jħabbtu wiċċhom ma' telf ta' impjiegi minħabba r-ristrutturar. Il-Fond Ewropew ta' Aġġustament għall-Globalizzazzjoni għall-ħaddiema ssensjati jista' jgħin lilhom u lil dawk li jaħdmu għal rashom isibu opportunitajiet ġodda ta' xogħol billi jiffinanzja korsijiet ta' taħriġ imfassla apposta għalihom, programmi ta' taħriġ mill-ġdid – speċjalment biex jiksbu ħiliet diġitali, gwida għall-karriera, u assistenza biex isibu impjieg li jaqbel mal-ħiliet tagħhom. Jista' jintuża wkoll bħala għajnuna biex jinbeda negozju ġdid. Irridu niżguraw li nipproteġu d-dinjità tal-ħaddiema u nipprovdu lil kulħadd l-aħjar opportunitajiet possibbli biex jiksbu l-ħiliet li jeħtieġu biex jirnexxu.” Il-FEG jgħin biex jiġu ffinanzjati miżuri ta' appoġġ personalizzati li jikkomplementaw il-mekkaniżmi ta' appoġġ nazzjonali, bħal korsijiet ta' taħriġ imfassla apposta, taħriġ mill-ġdid u titjib tal-ħiliet – b'mod partikolari biex jiksbu ħiliet diġitali, jingħataw mentoraġġ u gwida għall-karriera, assistenza biex isibu impjieg li jaqbel mal-ħiliet tagħhom u biex ifittxu xogħol, biex iniedu negozju ġdid u biex jingħataw benefiċċji għall-carers. Skont il-ftehim politiku l-ġdid, il-fokus se jinbidel minn fuq il-kawża tar-ristrutturar għal fuq l-impatt tiegħu. Il-FEG tal-futur se: Il-limitu massimu annwali disponibbli kull sena huwa ta' €186 miljun (fi prezzijiet tal-2018). Ladarba jiġi ffinalizzat, ir-Regolament dwar il-FEG irid jiġi approvat mill-Parlament Ewropew u mill-Kunsill biex jidħol fis-seħħ. Fl-10 ta' Novembru 2020 intlaħaq ftehim politiku bejn il-Parlament Ewropew, l-Istati Membri tal-UE fil-Kunsill, u l-Kummissjoni, dwar il-baġit fit-tul (li jmiss) tal-UE u dwar NextGenerationEU. Bħala l-pass li jmiss, l-adozzjoni legali tal-pakkett QFP flimkien mar-ratifika tad-Deċiżjoni tar-Riżorsi Proprji issa huma meħtieġa b'mod urġenti. Ladarba jiġi adottat, il-baġit fit-tul tal-UE, flimkien mal-inizjattiva NextGenerationEU, li hi strument temporanju mfassal biex jagħti spinta lill-irkupru tal-Ewropa, se jkun l-akbar pakkett ta' stimolu li qatt ġie ffinanzjat mill-baġit tal-UE. Total ta' €1.8 triljun (fi prezzijiet tal-2018) se jgħinu biex l-Ewropa terġa' tinbena wara l-COVID-19. Se tkun Ewropa aktar ekoloġika, aktar diġitali u aktar reżiljenti. Sa mill-2007, il-Fond Ewropew ta' Aġġustament għall-Globalizzazzjoni ilu jipprovdi appoġġ lin-nies li jitilfu l-impjiegi tagħhom bħala riżultat ta' bidliet strutturali kbar fix-xejriet tal-kummerċ dinji minħabba l-globalizzazzjoni, pereżempju meta kumpanija kbira tagħlaq jew il-produzzjoni tittieħed barra l-UE, jew bħala riżultat tal-ekonomija globali u tal-kriżi finanzjarja. S'issa, il-FEG ġie mobilizzat 161 darba. Intalbu madwar €640 miljun biex jipprovdu appoġġ lil aktar minn 156,000 ħaddiem li ngħataw is-sensja f'21 Stat Membru. Skeda informattiva dwar il-FEG Paġna web tal-FEG Proċedura leġislattiva dwar il-proposta tal-Kummissjoni Ewropea għal Regolament dwar il-Fond Ewropew ta' Aġġustament għall-Globalizzazzjoni Pjan ta' rkupru Baġit fit-tul tal-UE 2021–2027 u NextGenerationEU